ສະຫາຍເລຂາທິການໃຫຍ່, ປະທານປະເທດແຫ່ງ ສປປ ລາວ ບຸນຍັງ ວໍລະຈິດ ສິ້ນສຸດການຢ້ຽມຢາມສັນຖະວະໄມຕີ ຫວຽດນາມ
ຕອນບ່າຍວັນທີ 21 ທັນວາ 2017, ສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນ ປະຕິວັດ ລາວ, ປະທານປະເທດແຫ່ງ ສປປ ລາວ ພ້ອມກັບ ຄະນະຜູ້ແທນຂັ້ນສູງພັກ, ລັດຖະບານ ລາວ ໄດ້ລາອອກຈາກ ແຂວງ ເງະອານ, ສິ້ນສຸດການຢ້ຽມຢາມສັນຖະວະໄມຕີ ຫວຽດນາມ ຢ່າງເປັນທາງການ ແຕ່ວັນທີ 19-21 ທັນວາ 2017 ຕາມຄຳເຊີນຂອງສະຫາຍ ຫງວຽນຝູ໋ຈ້ອງ ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ແລະ ສະຫາຍ ເຈິ່ນດ້າຍກວາງ ປະທານປະເທດແຫ່ງ ສສ ຫວຽດນາມ.
ເນື່ອງໃນໂອກາດການຢ້ຽມຢາມນີ້, 2 ຝ່າຍໄດ້ອອກຖະແຫຼງການ ຮ່ວມ ຫວຽດນາມ-ລາວ, ລາວ-ຫວຽດນາມ.
ໃນຂອບເຂດການຢ້ຽມຢາມ, ສະຫາຍເລຂາທິການໃຫຍ່, ປະທານປະເທດແຫ່ງ ສປປ ລາວ ບຸນຍັງ ວໍລະຈິດ ໄດ້ເຈລະຈາກັບສະຫາຍເລຂາທິການໃຫຍ່ ຫງວຽນຝູ໋ຈ້ອງ; ພົບປະກັບສະຫາຍປະທານປະເທດ ເຈິ່ນດ້າຍກວາງ ແລະ ພ້ອມກັນປະກາດອັດປີສາມັກຄີມິດຕະພາບ ຫວຽດນາມ-ລາວ, ລາວ-ຫວຽດນາມ 2017.
ສະຫາຍເລຂາທິການໃຫຍ່, ປະທານປະເທດແຫ່ງ ສປປ ລາວ ບຸນຍັງ ວໍລະຈິດ ພົບປະກັບສະຫາຍນາຍົກລັດຖະມົນຕີ ຫງວຽນຊວນຟຸກ, ສະຫາຍນາງ ຫງວຽນທິກີມເງິນ ປະທານສະພາ ແຫ່ງຊາດ; ຢ້ຽມຢາມອະດີດການນຳຫຼັກແຫຼ່ງຂອງພັກ ແລະ ລັດ ຫວຽດນາມ ບາງທ່ານ; ຕ້ອນຮັບສະມາຄົມມິດຕະພາບ ຫວຽດນາມ -ລາວ; ພົບປະກັບຜູ້ຕາງໜ້າອະດີດທະຫານອາສາສະໝັກ ແລະ ນັກຊ່ຽວຊານ ຫວຽດນາມ ຢູ່ລາວ; ຮຸ່ນໜຸ່ມ ຫວຽດນາມ ແລະ ນັກສຶກສາ ລາວ ພວມຮ່ຳຮຽນຢູ່ ຫວຽດນາມ; ຢ້ຽມຢາມບາງ ຮາກຖານເສດຖະກິດ, ວັດທະນະທຳຢູ່ນະຄອນຫຼວງ ຮ່າໂນ້ຍ, ແຂວງ ເງະອານ ແລະ ກອງບັນຊາການທະຫານເຂດ 4.
ສະຫາຍເລຂາທິການໃຫຍ່, ປະທານປະເທດແຫ່ງ ສປປ ລາວ ບຸນຍັງ ວໍລະຈິດ ແລະ ຄະນະຜູ້ແທນຂັ້ນສູງ ພັກ, ລັດຖະບານ ລາວ ໄດ້ໄປວາງພວງມາລາທີ່ອະນຸສອນສະຖານນັກຮົບວິລະຊົນຜູ້ເສຍ
ສະຫຼະຊີວິດເພື່ອຊາດ; ເຂົ້າຢ້ຽມສຸສານປະທານ ໂຮ່ຈີມິນ; ຖະຫວາຍທູບທຽນອາໄລຫາປະທານ ໂຮ່ຈີມິນ ຢູ່ເຂດປູຊະນີ ຍະສະຖານ ກິມລຽນ, ຕາແສງ ກິມລຽນ, ເມືອງ ນາມດ່ານ, ແຂວງ ເງະອານ.
ທີ່ບັນດາການພົບປະ, ສອງຝ່າຍໄດ້ຢັ້ງຢືນສືບຕໍ່ສືບທອດ ແລະ ເສີມຂະຫຍາຍເປັນຢ່າງແຮງມູນເຊື້ອອັນດີງາມ ເພື່ອປົກປັກຮັກສາແລະ ພັດທະນາສາຍພົວພັນສາມັກຄີ ມິດຕະພາບອັນເປັນພິເສດ, ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງປະເທດ ຫວຽດນາມ-ລາວ, ຖືວ່າ ນີ້ເປັນບັນຫາມີຄວາມໝາຍສຸດທີ່ສຳຄັນຕໍ່ອະນາຄົດຂອງສອງປະເທດ, ເພື່ອການພັດທະນາ ຖາວອນ ແລະ ຄວາມຜາສຸກຂອງປະຊາຊົນສອງປະເທດ, ເພື່ອສັນຕິພາບ, ສະຖຽນລະພາບ, ຮ່ວມມື ແລະ ພັດທະນາ ຢູ່ພາກພື້ນ ແລະ ໂລກ.
ສອງຝ່າຍໄດ້ເຫັນດີເປັນເອກະພາບບັນດານະໂຍບາຍ, ວິທີແກ້ໄຂເພື່ອແນໃສ່ສືບຕໍ່ພາເຮັດໃຫ້ສາຍພົວພັນລະຫວ່າງສອງພັກ, ສອງລັດ ແລະ ປະຊາຊົນສອງປະເທດ ນັບມື້ນັບພັດທະນາ ເຂົ້າສູ່ລວງເລິກ, ມີຄວາມເປັນຈິງ ແລະ ມີປະສິດທິຜົນເທິງທຸກ ຂົງເຂດ, ປະກອບສ່ວນເຂົ້າໃນພາລະກິດປ່ຽນແປງໃໝ່ຂອງແຕ່ລະປະເທດຢ່າງມີໄຊ.
ສອງຝ່າຍຕົກລົງກັນຈະສືບຕໍ່ສົມທົບກັນຢ່າງແໜ້ນແຟ້ນ, ປະຕິບັດບັນດາຂໍ້ຕົກລົງລະຫວ່າງການນຳຂັ້ນສູງສອງພັກ, ສອງລັດ ຢ່າງມີປະສິດທິຜົນ; ພາເຮັດໃຫ້ການພົວພັນທາງການເມືອງເຂົ້າສູ່
ລວງເລິກ, ສືບຕໍ່ຮັກສາບັນດາການພົບປະລະຫວ່າງການນຳຂັ້ນສູງສອງພັກ, ສອງລັດ; ເປີດກວ້າງການຮ່ວມມື, ການຊ່ວຍເຫຼືອເຊິ່ງກັນແລະ ກັນລະຫວ່າງບັນດາຄະນະຂອງພັກ, ກະຊວງ, ຂະແໜງການ, ບັນດາຄະນະກຳມະການຂອງສະພາແຫ່ງຊາດ, ແນວໂຮມ ປະເທດຊາດ, ອົງການປະຊາຊົນ ແລະ ບັນດາທ້ອງຖິ່ນຂອງ ສອງປະເທດ; ຍູ້ແຮງການໂຄສະນາເຜີຍແຜ່ຢ່າງກວ້າງຂວາງເຖິງປະຊາຊົນທຸກຊົນຊັ້ນ, ເປັນຕົ້ນແມ່ນຮຸ່ນລຸ່ມຂອງປະເທດກ່ຽວກັບມູນເຊື້ອຂອງສາຍພົວພັນສາມັກຄີແບບພິເສດລະຫວ່າງ ຫວຽດນາມ-ລາວ, ລາວ-ຫວຽດນາມ.
ສອງຝ່າຍເຫັນດີເປັນເອກະພາບມານະພະຍາຍາມຊຸກຍູ້ ແລະຍົກສູງປະສິດທິຜົນການຮ່ວມມືກ່ຽວກັບເສດຖະກິດ, ການລົງທຶນ, ການຄ້າ, ການສຶກສາ-ບຳລຸງສ້າງ, ສາທາລະນະສຸກ ບົນພື້ນຖານ
ເສີມຂະຫຍາຍຢ່າງມີປະສິດທິຜົນທ່າແຮງບົ່ມຊ້ອນ, ທ່າແຮງຂອງແຕ່ລະປະເທດ; ເພີ່ມທະວີການຮ່ວມມືກ່ຽວກັບການປ້ອງກັນຊາດ, ປ້ອງກັນຄວາມສະຫງົບ, ສືບຕໍ່ສ້າງເງື່ອນໄຂອຳນວຍ ຄວາມສະດວກໃຫ້ແກ່ປະຊາຄົມຊາວ ຫວຽດນາມ ອາໄສຢູ່ ລາວ ແລະ ປະຊາຄົມຊາວ ລາວ ອາໄສຢູ່ ຫວຽດນາມ ໄດ້ດຳລົງຊີວິດ, ເຮັດວຽກ ແລະ ຮຳ່ຮຽນ ເໝາະສົມກັບການກຳນົດ, ກົດໝາຍຂອງແຕ່ລະປະເທດ ແລະ ກົດໝາຍສາກົນ.
ສອງຝ່າຍສືບຕໍ່ເນັ້ນໜັກຄວາມສຳຄັນຂອງການຮັກສາສັນຕິພາບ, ສະຖຽນລະພາບ, ຄວາມໝັ້ນຄົງ, ຄວາມປອດໄພ ຢູ່ທະເລຕາເວັນອອກ.
ປະຕິບັດ: VNA/VNP